ABJA NOORTEKESKUSE NOORTEKA AKTIIVI TOIMIMISE PÕHIMÕTTED
1. Eesmärk
Noorteka Aktiivi eesmärk on kaasata noori Abja noortekeskuse tegevuste kavandamisse, korraldamisse ja arendamisse. Aktiiv annab noortele võimaluse avaldada arvamust, teha ettepanekuid, algatada tegevusi ning panustada noortekeskuse ja kohaliku kogukonna arengusse.
2. Liikmed ja osalemine
2.1 Noorteka Aktiiviga võivad liituda noored vanuses 12-18 aastat, kes soovivad noortekeskuse tegevuste kavandamisel ja elluviimisel kaasa rääkida.
2.2 Aktiivis osalemine on vabatahtlik.
2.3 Kõigil liikmetel on õigus pakkuda ideid, avaldada arvamust ja osaleda otsuste tegemisel.
2.4 Aktiivi liikmed suhtuvad üksteisesse lugupidavalt ning arvestavad erinevate arvamuste ja ettepanekutega.
3. Kohtumised ja tegevuste planeerimine
3.1 Aktiiv kohtub kokkulepitud ajal vastavalt vajadusele ja tegevuskavale.
3.2 Kohtumistel arutatakse noortekeskuse tegevusi, noorte ettepanekuid, sündmuste korraldamist ja uusi algatusi.
3.3 Aktiiv hindab toimunud tegevusi ning kavandab järgmisi eesmärke ja tegevusi.
3.4 Kohtumiste kokkulepped ja olulisemad otsused dokumenteeritakse lühikokkuvõttes.
4. Ideede algatamine ja elluviimine
4.1 Igal liikmel on õigus teha ettepanekuid noortekeskuse tegevuste ja sündmuste korraldamiseks.
4.2 Ideid arutatakse ühiselt ning hinnatakse nende teostatavust, vajalikke vahendeid ja võimalikku kasu noortele või kogukonnale.
4.3 Tegevuste elluviimisel jagatakse ülesanded vastavalt noorte huvidele, võimalustele ja kokkulepetele.
4.4 Aktiivi liikmed võtavad vastutuse enda peale võetud ülesannete täitmise eest.
5.5 Võimalusel toetatakse noorte omaalgatuslikke projekte ja taotluste koostamist.
5. Otsuste tegemine
5.1 Otsuseid tehakse arutelude ja ühiste kokkulepete alusel.
5.2 Kõigil aktiivis osalevatel noortel on võimalus oma arvamust avaldada.
5.3 Kui ühisele kokkuleppele ei jõuta, võib kasutada hääletamist.
5.4 Otsuste tegemisel arvestatakse noortekeskuse võimaluste, eelarve ja kehtivate kokkulepetega.
6. Eelarve ja vahendite kasutamine
6.1 Aktiivi tegevusteks kavandatakse võimalusel aastaeelarve või tegevuspõhine eelarve.
6.2 Noored saavad teha ettepanekuid eelarve kasutamiseks ja tegevuste rahastamiseks.
6.3 Kulutused lepitakse enne nende tegemist kokku noorsootöötajaga ning need peavad vastama noortekeskuse eelarve ja rahakasutuse reeglitele.
6.4 Eelarve kasutamist jälgitakse ning tegelikke kulusid võrreldakse planeerituga.
6.5 Noortele tutvustatakse võimaluse korral tegevuste kulusid ja eelarve kasutamise tulemusi.
7. Koostöö ja kogukonda panustamine
7.1 Aktiiv teeb koostööd noortekeskuse töötajate, teiste noorte, kohalike organisatsioonide ja koostööpartneritega.
7.2 Noori julgustatakse märkama kodukoha vajadusi ning pakkuma välja lahendusi, mis toetavad noorte ja kogukonna heaolu.
7.3 Koostööpartneritega suhtlemisel ja kokkulepete sõlmimisel toetab noori vajadusel noorsootöötaja.
8. Tegevuste hindamine ja areng
8.1 Pärast suuremaid tegevusi analüüsitakse koos, mis õnnestus ja mida võiks järgmine kord teisiti teha.
8.2 Vähemalt kord poolaastas vaadatakse üle eesmärkide täitmine ning kavandatakse edasised tegevused.
8.3 Noorte ettepanekuid kasutatakse noortekeskuse tegevuste ja aktiivi toimimise parandamiseks.
9. Noorsootöötaja roll
Noorsootöötaja toetab aktiivi tegevust, aitab noortel ideid arendada ja ellu viia, juhendab vajadusel eelarve koostamisel ning tagab, et tegevused toimuvad turvalises ja toetavas keskkonnas. Noorsootöötaja ülesanne on võimaldada noortel võimalikult iseseisvalt tegutseda, arvestades nende vanust, oskusi ja kehtivaid kokkuleppeid.
Põhimõtted vaadatakse koos aktiivi liikmetega üle vähemalt kord aastas ning vajadusel täiendatakse neid ühiste kokkulepete alusel.

